

**MEGHÍVÓ**

Tisztelt Tenyésztők !

Mint az mindenki számára ismeretes, ez évben sajnálatos módon elmaradt az Egyesület évi legnagyobb rendezvénye, a Sarlóspusztai Lótenyésztési Napok, melynek keretein belül szoktuk megrendezni a mén- és kancavizsgát, a csikóchampionátust, tavaly a szabadonugró versenyt, illetve évente más-más egyéb programot.

A rendezvény és a helyszín a tagság jelentős részének érdeklődésére tartott számot az elmúlt években, és az esemény elmaradása kapcsán sokunkban keletkezett hiányérzet. Felmerült a gondolat, hogy jó lenne az évet egy egyesületi programmal zárni, ahol lehetősége van a tagoknak egymással találkozni, az elmúlt történéseket megbeszélni, de főképpen a jövőre vonatkozó terveket, ötleteket, javaslatokat közösen megvitatni. Akik ennek az egyesületnek tagjai, mind szívügyüknek érzik a kisbéri-félvér fajta tenyésztését, a fajta sorsát, és sokaknak van ezzel kapcsolatos, javító szándékú saját elképzelése. Az egyesület akkor tud sikeresen működni, a fajtát előbbre vinni, ha a meghatározó többség elképzelése mentén folytatja munkáját, a kisbéri-félvér tenyésztését. Ezt a közös, nagy többség által támogatott koncepciót úgy tudjuk kialakítani, ha gondolatainkat megosztjuk egymással és megvitatjuk.

Ezzel a szándékkal szervez az Egyesület egy

**Mikulás-napi egyesületi találkozót.**

A rendezvény helyszíne **Tatárszentgyörgy, Sarlóspuszta Club Hotel**.

Időpontja: **2025. december 6 -7.**

A rendezvényen bárki részt vehet, de előzetes regisztráció szükséges a szállás és az étkezés foglalása miatt. Egyesületi tagok részére az étkezést (szombati vacsora és vasárnapi ebéd) az Egyesület fizeti, a szállást pedig mindenki saját magának. **A regisztrációnál kérjük megadni a jelentkező(k) nevét, milyen szállást kérnek (1 vagy több ágyas szobát),** és hogy igényelnek-e szombaton ebédet (a’la carte, saját költségre). Jelentkezés emailben az Egyesület irodavezetőjénél, Tóth Dorottyánál, **november 20-ig** az alábbi címen:

**iroda.kaposvar@kisberifelver.hu**

Igény esetén bárki bemutathatja lovát a jelenlévőknek: fedezőmént, tenyészkancát, sportlovat, csikót, eladó lovat. (Kérjük, hogy aki lovat is hoz, szíveskedjen a fenti email-címen írásban előre jelezni, hogy boxot tudjunk biztosítani.)

**Tervezett program:**

December 6. szombat

* Érkezés 13-14 óra között (vendégváró pogácsa, üdítő, kávé)
* Közös küllemi bírálat, vezető bíró **Sári Viktor.**
* Szakmai előadások:
  + **Sári Viktor**: fiatal mének felkészítése bemutatásra (nálunk beutalószerző szemle, illetve elővizsga, külföldi sportló-fajtáknál Körung), illetve ménvizsgára. (Nálunk két napos készségvizsga, külföldi sportló-fajtáknál általában 30 vagy 60 napos teszt és ménvizsga).
  + **Walleshausen Gyula**: Magyar fajták eredményei a sportban a XX. században.
* A szakmai program után közös svédasztalos vacsora, kötetlen beszélgetés.

December 7. vasárnap

* 9 órától kerekasztal-beszélgetés a kisbéri-félvér fajta jövőjéről, tenyésztési koncepciójáról, javaslatok az egyesület hatékony, eredményes működésével kapcsolatban.

Kérjük, hogy mindazok, akinek van javaslatuk a fenti kérdést illetően, a témát megjelölve előre jelezzék azt a fentebb olvasható email címen. A beszélgetésen a témákat szakmai-logikai sorrendben szeretnénk megvitatni, és az ötletgazdának lesz először lehetősége 3 percben a kérdést felvezetni. Természetesen az előre megküldött javaslatok után bárki élhet más javaslattal, ötlettel. Kérjük, minden hozzászóló tisztelje meg a többi résztvevőt azzal, hogy legfeljebb 2 percben mondja el a véleményét – a beszélgetés moderátora segíteni fog az idő betartásában.

Előzetesen néhány témajavaslat:

1. A ménvonalak megőrzési programjának megbeszélése
2. A tisztavérű kisbéri-félvér egyedek pozitív megkülönböztetése – gyakorlati javaslatok.

* A beszélgetés végén közös ebéd, majd hazautazás.

Költségviselés:

* Egyesületi tagoknak az étkezéseket az egyesület állja, a szállást minden résztvevő maga fizeti. Italfogyasztás egyénileg.
* Aki lovat hoz és bemutatja, annak a boxot az egyesület biztosítja.
* Kísérőknek, családtagoknak, érdeklődőknek a rendezvény önköltséges.
* Az árjegyzéket a levél végén tüntettük fel. (Szállás, étkezés.)

Bízunk abban, hogy egy jó hangulatú és sok szempontból hasznos eseménnyel tudjuk a 2025. évet búcsúztatni !

Mindenkit szeretettel várunk!

az Egyesület vezetősége

Gyúró, 2025. október 15.

**Szállás és étkezés költségei:**

**Szállás:**

1 fő/szoba: 20.000,- Ft/éjszaka (bruttó)

2 vagy több fő/szoba: 13.000,- Ft/fő/éjszaka (bruttó)

IFA: 450,- Ft/éjszaka (ÁFA-mentes)

**Étkezés:**

Szombaton közös ebéd nincsen, aki ebédelni szeretne, kérjük előre jelezze, és önköltségesen tud a’la carte ebédet kérni.

Szombati vacsora: 6.500,- Ft (egyesületi tagoknak az egyesület fizeti)

Reggeli a szállás árában.

Vasárnapi ebéd: 7.500,- Ft (egyesületi tagoknak az egyesület fizeti)